CELEX: C2004/251/42
Language: da
Date: 2004-10-09 00:00:00
Title: Sag T-273/04: Sag anlagt den 7. juli 2004 af Brandt Industries mod Kommissionen for De Europæiske Fællesskaber

9.10.2004   
            
            
               DA
            
            
               Den Europæiske Unions Tidende
            
            
               C 251/23
            
         Sag anlagt den 7. juli 2004 af Brandt Industries mod Kommissionen for De Europæiske Fællesskaber
   (Sag T-273/04)
   (2004/C 251/42)
   Processprog: fransk
   Ved De Europæiske Fællesskabers Ret i Første Instans er der den 7. juli 2004 anlagt sag mod Kommissionen for De Europæiske Fællesskaber af Brandt Industries, Rueil-Malmaison (Frankrig), ved avocats Niels Dejean og Christophe Delrieu.
   Sagsøgeren har nedlagt følgende påstande:
   
               —
            
            
               Kommissionens beslutning af 16. december 2003 om Frankrigs støtteordning for overtagelse af kriseramte virksomheder annulleres, idet den ikke er tilstrækkeligt begrundet som krævet i EF-traktatens artikel 253, og idet artikel 14 i forordning (EF) nr. 659/1999 (1) af 22. marts 1999 er blevet tilsidesat.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   I beslutning af 16. december 2003 har Kommissionen fastslået, at den ordning, som er fastlagt i artikel 44f i den franske Code général des Impôts, udgør statsstøtte, som er uforenelig med fællesmarkedet, med undtagelse af de minimis-støtte og støtte, som er forenelig med retningslinjerne for statsstøtte med regionalt sigte og med gruppefritagelsesforordningen for statsstøtte til små og mellemstore virksomheder. Kommissionen har pålagt Frankrig at tilbagesøge den ydede støtte.
   Sagsøgeren har anfægtet Kommissionens beslutning. Selskabet gør gældende, at beslutningen skal annulleres, idet den ikke er tilstrækkeligt begrundet som krævet i EF-traktatens artikel 253. I beslutningen har Kommissionen ifølge sagsøgeren selv anerkendt, at den ikke var i besiddelse af konkrete oplysninger vedrørende de virksomheder, som har nydt godt af den ordning, som er fastsat i artikel 44f i Code Général des Impôts.
   Sagsøgeren har desuden gjort gældende, at den anfægtede beslutning tilsidesætter artikel 14 i forordning (EF) nr. 659/1999. Kommissionen har ikke taget hensyn til den omstændighed, at de skattemæssige støtteforanstaltninger til fordel for de selskaber, som er stiftet med henblik på overtagelse af kriseramte virksomheder, har gjort det muligt for disse at forlange en højere pris for aktiverne end den, som de kunne have forlangt, hvis denne støtte ikke havde foreligget. Som følge heraf er støtten eller en del heraf gennem en forhøjelse af prisen for de nævnte aktiver blevet overført til kreditorerne i den virksomhed, som er taget under insolvensbehandling, hvorfor de overtagende selskaber ikke kan anses for de faktiske modtagere af hele støtten. En tilbagebetaling af den støtte, som er modtaget af de overtagende selskaber, er ikke en foranstaltning, som er nødvendig for at genoprette de konkurrencevilkår, som forelå forud for støttens ydelse, men stiller derimod de overtagende selskaber dårligere end de ville have været stillet, såfremt støtten ikke var blevet ydet, og er derfor i strid med princippet om hensynet til konkurrencen samt med proportionalitetsprincippet.
   
      (1)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel [88] (EFT L 83, s. 1).